KOMISIJAS LĒMUMS

(2021. gada 11. augusts),

ar ko izveido Komisijas ekspertu grupu jautājumos par izlietotā plastmasas iepakojuma statistiku

(2021/C 324/05)

EIROPAS KOMISIJA,

ņemot vērā Līgumu par Eiropas Savienības darbību,

tā kā:

(1) Saskaņā ar Līguma par Eiropas Savienības darbību 338. pantu Eiropas Parlaments un Padome pieņem pasākumus statistikas sagatavošanai, ja tas nepieciešams Savienības darbību veikšanai.

(2) Saskaņā ar Padomes Regulas (ES, Euratom) 2021/770 (1) 13. pantu Komisijai ir jāizveido oficiāla ekspertu grupa, kurā ir visu dalībvalstu pārstāvji un kuru vada Komisijas pārstāvis, lai tā konsultētu Komisiju un paustu savu viedokli par statistikas salīdzināmību, ticamību un pilnīgumu attiecībā uz radīto un pārstrādāto izlietoto plastmasas iepakojumu, konsultētu Komisiju par tādu pasākumu sagatavošanu, kuru mērķis ir padarīt datus salīdzināmākus un uzticamākus, un sniegtu ikgadējus atzinumus par to, cik atbilstīgi ir tie dati par izlietoto plastmasas iepakojumu, ko dalībvalstis iesniegušas pašu resursa, kas pamatojas uz nereciklēta izlietotā plastmasas iepakojuma daudzumu, vajadzībām.

(3) Tādēļ ir jāizveido ekspertu grupa (“SPPW ekspertu grupa”) statistikas jomā attiecībā uz izlietoto plastmasas iepakojumu un jānosaka tās uzdevumi, struktūra un darbība saskaņā ar Komisijas Lēmumu C(2016) 3301, ar ko nosaka horizontālus noteikumus attiecībā uz Komisijas ekspertu grupu izveidi un darbību.

(4) SPPW ekspertu grupai katru gadu būtu jāsniedz atzinums par to izlietotā plastmasas iepakojuma datu atbilstību, kurus katru gadu iesniedz dalībvalstis izmantošanai Eiropas Savienības pašu resursu sistēmā.

(5) SPPW ekspertu grupas sastāvā vajadzētu būt visu dalībvalstu ekspertiem izlietotā plastmasas iepakojuma statistikas jomā.

(6) Būtu jānosaka noteikumi par SPPW ekspertu grupas dalībniekiem pieejamās informācijas izpaušanu.

(7) Persondati būtu jāapstrādā saskaņā ar Eiropas Parlamenta un Padomes Regulu (ES) 2018/1725 (2),

IR NOLĒMUSI ŠĀDI.

1. pants Priekšmets Ar šo izveido Komisijas ekspertu grupu jautājumos par izlietotā plastmasas iepakojuma statistiku (“SPPW ekspertu grupa”).

2. pants Uzdevumi SPPW ekspertu grupas uzdevumi ir šādi: (a) konsultēt Komisiju un paust tās viedokli par statistikas salīdzināmību, ticamību un pilnīgumu attiecībā uz radīto un pārstrādāto izlietoto plastmasas iepakojumu; (b) konsultēt Komisiju par tādu pasākumu sagatavošanu, kuru mērķis ir padarīt statistiku salīdzināmāku un uzticamāku; (c) katru gadu pārbaudīt datus, kas iesniegti saskaņā ar Regulas (ES, Euratom) 2021/770 5. panta 5. punktu; (d) sniegt ikgadējus atzinumus par to, cik atbilstīgi ir tie dati par izlietoto plastmasas iepakojumu, ko dalībvalstis iesniegušas pašu resursa, kas pamatojas uz nereciklēta izlietotā plastmasas iepakojuma daudzumu, vajadzībām; (e) izskatīt jautājumus, kas saistīti ar Regulas (ES, Euratom) 2021/770 īstenošanu; (f) palīdzēt Komisijai sagatavot tiesību aktu priekšlikumus un politikas iniciatīvas par to, kā saskaņot statistiku attiecībā uz izlietoto plastmasas iepakojumu; (g) palīdzēt Komisijai laikus sagatavot īstenošanas aktus, kas jāpieņem saskaņā ar Regulu (ES, Euratom) 2021/770, pirms to iesniegšanas komitejā saskaņā ar Eiropas Parlamenta un Padomes Regulu (ES) Nr. 182/2011; (h) veicināt pieredzes un paraugprakses apmaiņu statistikas jomā attiecībā uz izlietoto plastmasas iepakojumu; (i) konsultēt Komisiju jautājumos, kas saistīti ar izlietotā plastmasas iepakojuma statistikas pārskatīšanas politiku.

3. pants Apspriešanās Komisija var apspriesties ar SPPW ekspertu grupu par visiem jautājumiem, kas attiecas uz izlietotā plastmasas iepakojuma datiem.

4. pants Ekspertu grupas dalībnieki (1) Ekspertu grupas dalībnieki ir dalībvalstu iestādes, kas saskaņā ar Eiropas Parlamenta un Padomes Direktīvas 94/62/EK (3) 12. pantu atbild par datu paziņošanu. (2) Dalībvalstis ieceļ savus pārstāvjus un nodrošina, ka to pārstāvji sniedz augsta līmeņa zināšanas statistikas apkopošanā par izlietoto plastmasas iepakojumu.

5. pants Priekšsēdētājs SPPW ekspertu grupas priekšsēdētājs ir Komisijas (Eurostat) pārstāvis.

6. pants Darbība (1) SPPW ekspertu grupa rīkojas pēc Komisijas (Eurostat) pieprasījuma saskaņā ar Komisijas horizontālajiem noteikumiem par ekspertu grupām (4) (“horizontālie noteikumi”) (5). (2) Grupas sanāksmes parasti notur Komisijas telpās. (3) Sekretariāta pakalpojumus nodrošina Komisijas (Eurostat) dienesti. (4) Grupas un apakšgrupu sanāksmēs var piedalīties ieinteresēti Komisijas ierēdņi no citām struktūrvienībām. (5) Vienojoties ar Komisiju (Eurostat), grupa ar vienkāršu dalībnieku balsu vairākumu var nolemt, ka apspriede būs atklāta. (6) Apspriežu protokoliem par visiem darba kārtības punktiem un SPPW ekspertu grupas sniegtajiem atzinumiem jābūt jēgpilniem un pilnīgiem. Protokolus priekšsēdētāja pārraudzībā sagatavo sekretariāts. (7) SPPW ekspertu grupas atzinumus, ieteikumus vai ziņojumus grupa pēc iespējas pieņem vienprātīgi. (8) Balsojuma gadījumā tā rezultātu nosaka ar vienkāršu dalībnieku balsu vairākumu. Dalībniekiem, kuri balsojuši pret vai atturējušies, ir tiesības pieprasīt, lai atzinumiem, ieteikumiem vai ziņojumiem pievieno dokumentu, kurā sniegts viņu nostājas pamatojuma kopsavilkums.

7. pants Apakšgrupas Komisija (Eurostat) var izveidot apakšgrupas īpašu jautājumu izskatīšanai atbilstoši Komisijas (Eurostat) noteiktajam darba uzdevumam. Apakšgrupas strādā saskaņā ar horizontālajiem noteikumiem un par paveikto ziņo grupai. Pēc apakšgrupu pilnvarojuma izpildes tās tiek likvidētas.

8. pants Pieaicinātie eksperti Darbam SPPW ekspertu grupā vai tās apakšgrupās Komisija (Eurostat) var īpašos gadījumos pieaicināt ekspertus ar specifiskām zināšanām darba kārtības jautājumā.

9. pants Novērotāji (1) Organizācijām vai publiskā sektora struktūrām, kas nav dalībvalstu iestādes, ar tiešu uzaicinājumu var piešķirt novērotāja statusu saskaņā ar horizontālajiem noteikumiem. (2) Organizācijas vai publiskās struktūras, kas ieceltas novērotāja statusā, izvirza savus pārstāvjus. (3) Novērotāji un to pārstāvji ar priekšsēdētāja piekrišanu var piedalīties SPPW ekspertu grupas apspriedēs un dot eksperta padomu. Tomēr tiem nav balsstiesību un tie nepiedalās SPPW ekspertu grupas ieteikumu vai atzinumu formulēšanā.

10. pants Reglaments Vienojoties ar Komisiju (Eurostat) un pamatojoties uz tās priekšlikumu, SPPW ekspertu grupa ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standartreglamentu.

11. pants Dienesta noslēpums un klasificētas informācijas apstrāde (1) Uz SPPW ekspertu grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumos (ES, Euratom) 2015/443 (6) un (ES, Euratom) 2015/444 (7). Ja viņi nepilda minētos pienākumus, Komisija var veikt visus attiecīgos pasākumus. (2) SPPW ekspertu grupas locekļi un to pārstāvji, kā arī uzaicinātie eksperti un novērotāji ievēro statistikas konfidencialitāti, kas noteikta Regulā (EK) Nr. 223/2009 un jo īpaši tās 20. pantā (konfidenciālu datu aizsardzība).

12. pants Pārredzamība (1) SPPW ekspertu grupu un tās apakšgrupas reģistrē Komisijas Ekspertu grupu un citu līdzīgu struktūru reģistrā (“Ekspertu grupu reģistrs”). Ekspertu grupu reģistrā publicē dalībvalstu iestāžu nosaukumus un novērotāju vārdus. (2) Visus attiecīgos dokumentus, tostarp darba kārtību, protokolus un dalībnieku iesniegumus, dara pieejamus pēc sanāksmēm, izmantojot saiti no Ekspertu grupu reģistra uz īpaši šim nolūkam paredzētu tīmekļa vietni. Piekļuve minētajām tīmekļa vietnēm ir tāda, kurai nav vajadzīga lietotāja reģistrācija un kurai nav noteikti nekādi citi ierobežojumi. Pirms sanāksmes laikus publicē tās darba kārtību, un pēc sanāksmes savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regula (EK) Nr. 1049/2001 (8) 4. pantā.

13. pants Sanāksmju izdevumi (1) SPPW ekspertu grupas un tās apakšgrupu darbā iesaistītajiem dalībniekiem netiek maksāta atlīdzība par sniegtajiem pakalpojumiem. (2) Ceļošanas un uzturēšanās izdevumus, kas radušies SPPW ekspertu grupas un tās apakšgrupu darbību dalībniekiem, Komisija var atmaksāt saskaņā ar noteikumiem, kas ir spēkā Komisijā, un to pieejamo apropriāciju robežās, kas piešķirtas Komisijas struktūrvienībām saskaņā ar resursu sadales ikgadējo procedūru.

Briselē, 2021. gada 11. augustā. Komisijas vārdā – Komisijas loceklis Paolo GENTILONI

(1) Padomes Regula (ES, Euratom) 2021/770 (2021. gada 30. aprīlis) par pašu resursa aprēķināšanu, kas pamatojas uz nereciklēta izlietotā plastmasas iepakojuma daudzumu, par metodēm un procedūru, lai darītu pieejamu minēto pašu resursu, par pasākumiem, lai izpildītu kases vajadzības, un par dažiem aspektiem attiecībā uz pašu resursu, kas pamatojas uz nacionālo kopienākumu (OV L 165, 11.5.2021., 15. lpp.).

(2) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

(3) Eiropas Parlamenta un Padomes Direktīva 94/62/EK (1994. gada 20. decembris) par iepakojumu un izlietoto iepakojumu (OV L 365, 31.12.1994., 10. lpp.).

(4) Commission Decision C(2016) 3301 of 30 May 2016 establishing horizontal rules on the creation and operation of Commission expert groups.

(5) Skatīt horizontālo noteikumu 13. panta 1. punktu.

(6) Komisijas Lēmums (ES, Euratom) 2015/443 (2015. gada 13. marts) par drošību Komisijā (OV L 72, 17.3.2015., 41. lpp.).

(7) Komisijas Lēmums (ES, Euratom) 2015/444 (2015. gada 13. marts) par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).

(8) Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Izņēmumi ir paredzēti, lai aizsargātu sabiedrisko kārtību, militāro jomu, starptautiskās attiecības, finanšu, monetāro vai ekonomisko politiku, personas privātumu un neaizskaramību, komerciālās intereses, tiesvedību un juridiskās konsultācijas, inspekcijas/izmeklēšanas/revīzijas un iestāžu lēmumu pieņemšanas procesu.